Screenshot: HRT



U JASENOVCU je jutros konačno skinuta ploča s natpisom "Za dom spremni".



>> ANALIZA Uklanjanje ustaškog pozdrava samo iz Jasenovca je čista perverzija



Radnici tvrtke Novokom u Jasenovcu skinuli su spomen ploču poginulim pripadnicima HOS-a, na kojoj je istaknut grb te udruge koji sadrži ustaški pozdrav "Za dom spremni". Skidanje se odvija uz prisutnost policije te dva pripadnika HOS-a koji negoduju jer nisu očekivali da će ploča biti skinuta prije press konferencije HOS-a koja je najavljena za 11 sati.

Neslužbeno - na mjestu gdje će se premjestiti ploča u 14 sati održat će se komemoracija za poginule branitelje. @hrtvijesti pic.twitter.com/hsbspLCgfp — Hrvatska uzivo (@HuzHtv) September 7, 2017



Ploča bi trebala biti premještena u spomen obilježje Trokut u Novskoj, gdje će u 14 sati biti održana komemoracija.







Tekst se nastavlja ispod oglasa

HOS-ovci dežurali kod ploče u Jasenovcu



Kako doznajemo, više pripadnika HOS-a dežuralo je do ponoći kod ploče u Jasenovcu, nakon čega su se razišli. Oko 4 sata ujutro, za kada su dobili informaciju da će ploča biti uklonjena, okupilo ih se nekoliko. U 6 sati ujutro su se razišli i uputili prema Zagrebu.



Medved uputio novinare na HOS-ovu press konferenciju



Ministar branitelja Tomo Medved izjavio je jutros da vlada razgovara s Predsjedništvom Saveza udruga HOS-a i udrugom HOS-a Grada Zagreba o rješavanju problema spomen ploče u Jasenovcu, o čemu će HOS danas održati konferenciju za novinare.



Dotičnu press konferenciju možete pratiti uživo na Indexu.



"Dijalog je intenzivan s punim pijetetom prema žrtvama, hrvatskim braniteljima koji su dali život na tom području. Danas je konferencija za novinare u 11 sati u HVIDRA-i grada Zagreba pa vas pozivam da se odazovete i popratite ono što će kazati kolege iz Saveza udruga HOS-a", rekao je Medved novinarima uoči sjednice u Banskim dvorima. Predstavnici vlade i HOS-ovih udruga prethodnih su dana razgovarali o rješavanju problema spomen ploče jedanaestorici poginulih HOS-ovaca u Jasenovcu, na kojoj se nalazi i ustaški pozdrav "Za dom spremni", a neslužbeno se spominje mogućnost da ta ploča bude premještena u Novsku.